ປາກິສຖານ ຈັບໂຄສົກຂອງກຸ່ມທາລີບານ ໃນເຂດຮ່ອມພູສວາທ
ຂ່າວສຳຄັນອື່ນໆ: ຊາວອະເມຣິກັນ ຈັດພິທີລະລຶກ ເນື່ອງໃນໂອາດ ວັນຄົບຮອບ ການໂຈມຕີ ຂອງພວກກໍ່ການຮ້າຍ; ສານໃຕ້ຫວັນ ຕັດສິນໂທດ ຈຳຄຸກຕລອດຊີວິດ ອະດີດປະ
ກອງທັບປາກິສຖານ ກ່າວວ່າ ຕົນໄດ້ຈັບ ຜູ້ນຳອະວຸໂສ ຂອງກຸ່ມທາລີບານ 5 ຄົນຮວມທັງ ຫົວໜ້າໂຄສົກ ຂອງກຸ່ມດັ່ງກ່າວ ໃນເຂດຮ່ອມພູສວາທ ໂຄສົກຂອງກອງທັບປາ ກິສຖານ ທ່ານ ATHAR ABBAS ກ່າວໃນ ວັນສຸກມື້ນີ້ວ່າ ພວກຫົວຮຸນແຮງ 2ຄົນທີ່ຖືກ ຈັບ ຄືນາຍ MUSLIM KHAN ຊຶ່ງເປັນໂຄສົກ ຂອງກຸ່ມທາລີບານ ແລະນາຍMAHMOOD KHAN ຜູ້ບັນຊາການ ຂອງທາລີບານ ຕ່າງກໍມີ ຄ່າຫົວ ໃນການຈັບປະມານ 120ພັນໂດລາ ທ່ານ ABBAS ເອີ້ນການຈັບ ພວກຜູ້ນຳທາລີ ບານໃນຄັ້ງນີ້ວ່າເປັນການປະຕິບັດງານ ທີ່ສຳເຣັດຜົນ ທ່ານບໍ່ໄດ້ ໃຫ້ລາຍລະອຽດໃດໆກ່ຽວກັບການຈັບກຸມ ແຕ່ໜັງສືພິມພາສາອັງກິດ ທີ່ສຳຄັນສະບັບນຶ່ງ ຂອງປາກິສຖານລາຍງານວ່າ ພວກຜູ້ຊາຍຈຸນີ້ ແມ່ນໄດ້ພົວພັນ ໃນການເຈຣະຈາ ສັນຕິພາບ ກັບຣັຖບານ ຣັຖມຸນຕຣີກະຊວງພາຍໃນ ປາກິສຖານ ໄດ້ປະຕິເສດ ກ່ຽວກັບເຣື່ອງນີ້ ໂດຍເວົ້າວ່າທາງເລືອກທາງດຽວ ສຳລັບພວກທາລີບານ ກໍຄືຖືກຂ້າ ຫລືບໍ່ຖືກຈັບທໍ່ນັ້ນ ຣັຖບານປາກິສ ຖານ ເລີ້ມເປີດສາກໂຈມຕີ ພວກທາລີບານ ໃນທ້າຍເດືອນເມສາຜ່ານມາໂດຍແນໃສ່ ເພື່ອທຳການກວດລ້າງ ພວກຫົວຮຸນແຮງ ໃຫ້ອອກໄປຈາກ ເຂດຮ່ອມພູສວາທ ວັນສຸກມື້ນີ້ ເປັນວັນຄົບ ຮອບປີທີ 8ໃນການໂຈມຕີ ສະຫະຣັດ ເມື່ອ ວັນທີ 11 ກັນຍາປີ 2001 ແລະໃນທົ່ວ ປະເທດຜູ້ຄົນກໍພາກັນ ລະລຶກເຖິງວັນດັ່ງກ່າວ ດ້ວຍ ການຈັດພິທີ ໄວ້ອາລັຍ ການສະລະເວລາເພື່ອເຮັດການ ອາສາສະມັກ ແລະຊັກທຸງຊາດ ຂຶ້ນເຄິ່ງເສົາ ປະທານາທິບໍດີ ສະຫະຣັດທ່ານ BARACK OBAMA ໄດ້ປະກາດໃຫ້ມື້ນີ້ ເປັນ ວັນໃຫ້ການບໍຣິການຮັບໃຊ້ແລະວັນລະລຶກເຖິງ ປະຈຳປີ ແຕ່ພວກຕຳໜິຕິຕຽນເວົ້າວ່າ ການປະ ກາດໃຫ້ວັນຄົບຮອບກ່ຽວກັບການໂຈມຕີ ເປັນວັນໃຫ້ການ ບໍຣິການຮັບໃຊ້ນັ້ນ ອາດຈະຫັນເຫ ຜູ້ຄົນໄປຈາກການລະລຶກເຖິງ ພວກເຄາະຮ້າຍ ທີ່ເສັຽຊີວີີດ ໃນການໂຈມຕີ ທ່ານ OBAMA ມີກຳນົດທີ່ຈະໄປເປັນ ປະທານພິທີ ໄວ້ອາລັຍ ທີ່ຈັດຂຶ້ນຢູ່ ທີ່ທຳນຽບ 5 ແຈ ຂະນະທີ່ຮອງປະທານາທິບໍດີ JOE BIDEN ຈະໄປກ່າວຄຳປາສັຍ ໃນພິທີຢູ່ນະຄອນນິວຢອກ ແລະອະດີດຣັຖມຸນຕຣີ ການຕ່າງປະເທດ ສະຫະຣັດ ທ່ານ COLIN POWELL ກໍຈະເປັນ ຜູ້ປະກອບພິທີໃນພິທີໄວ້ອາລັຍ ທີ່ເມືອງ SHANKVILLE ໃນຣັດ PENNSYLVANIA ທ່ານ POWELLເປັນຣັຖມຸນຕຣີ ການຕ່າງປະເທດ ເວລາເຫດຮ້າຍດັ່ງ ກ່າວເກີດຂຶ້ນ ສານແຫ່ງນຶ່ງຂອງໃຕ້ຫວັນ ໄດ້ຕັດ ສິນໂທດ ອະດີດປະທານາທິບໍດີ CHEN SHUI BIANໃຫ້ຈຳຄຸກ ຕລອດຊີວິດ ໃນຂໍ້ຫາກ່ຽວກັບ ການສໍ້ຣາດບັງຫລວງ ໂຄສົກຂອງສານໃນເຂດ ນະຄອນຫລວງໄທເປ ທ່ານ HUANG CHUN MING ກ່າວວ່າ ນາງ WU SHU-CHENພັລຍາຂອງທ່ານ CHEN ທີ່ນັ່ງລໍ້ຄົນພິການນັ້ນ ກໍໄດ້ຖືກຕັດສິນໂທດ ໃຫ້ຈຳຄຸກຕລອດຊີວິດຄື ກັນ ທ່ານ HUANG ເວົ້າວ່າ ສານໄດ້ຕັດສິນ ໂທດໜັກທີ່ສຸດ ສຳລັບທ່ານCHEN ກໍຍ້ອນ ທ່ານ ໄດ້ສ້າງຄວາມເສັຽຫາຍຮ້າຍແຮງ ໃຫ້ແກ່ໃຕ້ຫວັນ ອະດີດ ຜູ້ນຳວັຍ58 ປີ ຂອງໃຕ້ຫວັນທ່ານນີ້ ຖືກພົບເຫັນວ່າ ມີຄວາມຜິດ 6 ກະທົງ ແລະພັລຍາຂອງທ່ານໄດ້ຖືກປັບໃໝ ຫລາຍກວ່າ 15 ລ້ານໂດລາ ທ່ານ CHEN ທີ່ໂຕ້ແຍ້ງວ່າທ່ານບໍ່ມີຄວາມຜິດນັ້ນ ບໍ່ໄດ້ໄປຮ່ວມການ ຕັດສິນໂທດໃນມື້ນີ້ທີ່ໄດ້ມີການພົບເຫັນວ່າ ທ່ານໄດ້ສໍ້ໂກງເງິນ ຫລາຍກວ່າ 3 ລ້ານໂດລາຈາກກອງທຶນພິເສດ ຂອງປະທານາທິບໍດີ ໃນລະຫວ່າງ ທີ່ທ່ານດຳຣົງ ຕຳແໜ່ງເປັນປະທານາທິບໍດີແຕ່ປີ 2000 ຫາ 2008 ເອກອັຄຣັຖທູດ ສະຫະຣັດ ປະຈຳອີຣັກ ທ່ານ CHRISTOPHER HILL ກ່າວວ່າ ເຖິງແມ່ນການກໍ່ຄວາມຮຸນແຮງ ໄດ້ມີເພີ້ມຂຶ້ນ ເມື່ອໄວໆມານີ້ ແຕ່ວໍຊິງຕັນກຳລັງດຳເນີນການ ໄປຕາມເປົ້າໝາຍ ໃນການຖອນ ກຳລັງສູ້ຣົບ ທັງໝົດຂອງຕົນອອກ ຈາກອີຣັກ ພາຍໃນເດືອນສິງຫາ ປີ 2010 ໃນການ ໃຫ້ການຕໍ່ຣັຖສະພາສະຫະຣັດມື້ວານນີ້ ທ່ານ HILL ກ່າວວ່າ ການໂຈມຕີເຫລົ່ານີ້ ແມ່ນເປັນ ການດຳເນີນຄວາມພະຍາຍາມ ເພື່ອບ່ອນທຳລາຍ ຕໍ່ປະຊາຊົນອີຣັກ ຂະນະທີ່ ກຳລັງທະຫານ ສະຫະຣັດມີການຖອນອອກ ເທື່ອລະເລັກລະນ້ອຍ ຈາກອີຣັກ ພາຍໃຕ້ໝາຍກຳນົດການ ຂອງປະທານາທິບໍດີBA-RACK OBAMA ພາຍໃຕ້ຂໍ້ຕົກລົງ ອີກສະບັບນຶ່ງ ທີ່ໄດ້ບັນລຸກັນ ລະຫວ່າງຣັຖບານອີຣັກ ແລະ ຣັຖບານຂອງ ອະດີດປະທານາທິບໍດີ BUSH ນັ້ນ ກຳລັງຂອງສະຫະຣັດທັງໝົດ ຮວມທັງ ກຳລັງສນັບສນຸນ ຈະຕ້ອງໄດ້ຖອນ ອອກຈາກອີຣັກ ພາຍໃນປີ2011 ເອກອັຄຣັຖທູດ HILL ກ່າວວ່າ ອີຣ່ານຍັງສືບຕໍ່ ແຊກແຊງເຂົ້າໃນການເມືອງພາຍໃນ ຂອງອີຣັກ ແລະໃຫ້ການຊ່ອຍເຫລືອ ທາງດ້ານອາວຸດແກ່ກຸ່ມຫົວຮຸນແຮງ ຕ່າງໆໃນອີຣັກ ທ່ານກ່າວວ່າ ເຕຫະຣ່ານ ຈຳເປັນຕ້ອງໄດ້ໃຫ້ການເຄົາຣົບ ຕໍ່ອະທິປະໄຕ ຂອງອີຣັກ ດີກວ່າທີ່ເປັນຢູ່ ໃນເວລານີ້ ເຈົ້າໜ້າທີ່ຈີນກ່າວວ່າ ມີການ ຈັບກຸມ ຜູ້ຕ້ອງສົງສັຍຈຸໃໝ່ 9 ຄົນ ທີ່ແຂວງຊິນ ຈຽງໃນພາກຕາເວັນຕົກຂອງຈີນ ຂະນະທີ່ປາ ກົດວ່າ ການໂຈມຕີດ້ວຍເຂັມ ໄດ້ແຜ່ຣະບາດ ອອກໄປນອກນະຄອນຫລວງ ຂອງເຂດດັ່ງກ່າວແລ້ວ ໜັງສືພິມ CHINA DAILY ຂອງທາງການຈີນລາຍງານວ່າ ມີ 6 ຄົນໄດ້ຖືກຈັບ ໃນອາທິດນີ້ ທີ່ເມືອງ HOTAN 2 ຄົນ ທີ່ເມືອງALTAY ແລະຜູ້ນຶ່ງ ທີ່ເມືອງ KASHGAR ນັບແຕ່ ອາທິດແລ້ວນີ້ ເປັນຕົ້ນມາມີລາຍງານວ່າ ຫລາຍກວ່າ 500 ຄົນທີ່ ນະຄອນຫຼວງອຸຣຸມຈີ ໄດ້ຖືກໂຈມຕີເຖິງແມ່ນວ່າ ມີພຽງແຕ່ປະມານ 100 ຄົນ ທີ່ໄດ້ສະແດງຫລັກຖານ ໃຫ້ເຫັນກ່ຽວກັບການຖືກແທງດ້ວຍເຂັມ ໃນຕົ້ນເດືອນນີ້ ການໂຈມຕີທີ່ວ່ານີ້ ໄດ້ພາໃຫ້ມີການປະທ້ວງຄັ້ງໃຫຍ່ ຂອງຊາວຮັນ ຊຶ່ງເປັນຊົນ ກຸ່ມໃຫຍ່ຂອງຈີນ ເພື່ອຕໍ່ຕ້ານໃນອັນທີ່ ພວກປະທ້ວງເວົ້າວ່າ ຣັຖບານ ທີ່ບໍ່ມີສາມາດ ໃຫ້ການຄ້ຳປະກັນຄວາມປອດພັຍ ແກ່ພວກເຂົາເຈົ້ານັ້ນ ເຈົ້າໜ້າທີ່ ແລະສື່ມວນຊົນ ຂອງທາງການຈີນໄດ້ຖີ້ມໂທດ ການໂຈມຕີ ທີ່ນະຄອນອຸຣຸມຈີ ໃສ່ພວກແບ່ງແຍກດິນແດນ ທີ່ຕັ້ງໃຈຈະທຳລາຍ ຄວາມສາມັກຄີ ລະຫວ່າງຊົນຊາດຊົນເຜົ່າ ຣັຖມຸນຕຣີ ການຕ່າງປະເທດ ສະຫະຣັດ ທ່ານນາງ HILLARY CLINTON ກ່າວວ່າສະຫະຣັດແລະຈີນ ຈະເປີດການສົນທະ ນາຫາຣື ກ່ຽວກັບບັນຫາການຕໍ່ຕ້ານການກໍ່ການ ຮ້າຍພາຍໃນປີນີ້ ໃນການຖແລງ ທີ່ງານລ້ຽງຮັບ ຮອງອາຫານຄ່ຳເພື່ອຕ້ອນຮັບ ຫົວໜ້າຄະນະ ຜູ້ແທນຣັຖສະພາຂອງຈີນ ທ່ານ WU GANGGUO ໃນຄືນວານນີ້ທ່ານນາງ CLINTON ກ່າວວ່າ ທັງສອງຝ່າຍ ຈຳເປັນຕ້ອງໄດ້ ຮ່ວມມືກັນກ່ຽວກັບເຣື່ອງຕ່າງໆ ໃນຂອບເຂດ ທີ່ກວ້າງຂວາງ ທ່ານນາງເວົ້າວ່ານັ້ນແມ່ນຮວມທັງ ການປະເຊີນໜ້າ ທາງດ້ານນິວເຄລັຽ ກັບເກົາຫລີເໜືອ ແລະອີຣ່ານການປ່ຽນແປງ ຂອງດິນຟ້າອາກາດ ການແຜ່ຣະບາດ ຂອງພະຍາດໂຣຄາ ຕລອດທັງ ການຫລຸດຜ່ອນຄວາມທຸກຍາກ ນອກນັ້ນ ທ່ານນາງ CLINTON ຍັງເວົ້າວ່າ ປະເທດທັງສອງ ຈະເປີດການສົນທະນາຫາຣືກັນ ກ່ຽວກັບການຕໍ່ຕ້ານ ພວກກໍ່ການຮ້າຍ ໃນໄລຍະ 2-3 ເດືອນຂ້າງໜ້າແຕ່ບໍ່ໄດ້ໃຫ້ລາຍລະອຽດໃດໆ ກ່ຽວກັບວ່າ ຈະເປັນບັນຫາໃດ ທີ່ສະເພາະເຈາະຈົງທີ່ຈະມີ ການເຈຣະຈາຫາຣືກັນ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ